Σχέδιο γνωμοδότησης της Οικονομικής και Κοινωνικής Επιτροπής με θέμα "Πρόταση Κανονισμού του Ευρωπαϊκού Κοινοβουλίου και του Συμβουλίου περί τροποποιήσεως του κανονισμού (ΕΚ) αριθ. 820/97 του Συμβουλίου σχετικά με τη θέσπιση συστήματος αναγνώρισης και καταγραφής των βοοειδών και τη σήμανση του βοείου κρέατος και των προϊόντων με βάση το βόειο κρέας"

(2000/C 51/21)

Στις 12 Νοεμβρίου 1999, και σύμφωνα με το άρθρο 152 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η Οικονομική και Κοινωνική Επιτροπή όρισε τον κ. David Evans ως γενικό εισηγητή για να προετοιμάσει τη γνωμοδότησή της.

Κατά την 368η σύνοδο ολομέλειας (συνεδρίαση της 9ης Δεκεμβρίου), η Οικονομική και Κοινωνική Επιτροπή υιοθέτησε με 40 ψήφους υπέρ, 1 κατά και 4 αποχές την ακόλουθη γνωμοδότηση.

1. Γενικές Παρατηρήσεις

Το άρθρο 19 του κανονισμού (ΕΚ) αριθ. 820/97 του Συμβουλίου σχετικά με την θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας προβλέπει την καθιέρωση υποχρεωτικού συστήματος σήμανσης του βοείου κρέατος, το οποίο θα επιβληθεί σε όλα τα κράτη μέλη από την 1η Ιανουαρίου 2000 και έπειτα. Με τη νέα πρότασή της η Επιτροπή προβλέπει την αναβολή της καθιέρωσης του υποχρεωτικού συστήματος σήμανσης του βοείου κρέατος για μετά την έναρξη του επόμενου έτους - με μετάθεση της εισαγωγής των κανόνων για περιορισμένη σήμανση μετά την 1η Ιανουαρίου 2001 και για πλήρη σήμανση έως την έναρξη του 2003. Δύο είναι οι πρακτικοί λόγοι της αναβολής: πρώτον, το Ευρωπαϊκό Δικαστήριο θα αποφανθεί σύντομα για τη νομική βάση του κανονισμού 820/97, καθώς η Επιτροπή και το Ευρωπαϊκό Κοινοβούλιο θεωρούν το άρθρο 152 της τροποποιηθείσας συνθήκης ως την ορθή βάση (συναπόφαση και όχι διαβούλευση) και όχι το πρώην άρθρο 43 της συνθήκης. Δεύτερον οι βάσεις δεδομένων οι οποίες αποτελούν βασικό μέσο για τις απαντήσεις της σήμανσης, δεν είναι ακόμη πλήρεις και σε κατάσταση λειτουργίας σε όλα τα κράτη μέλη και ενδέχεται τα συστήματα που είναι συμβατά με τους κανόνες να μην λειτουργούν δεόντως σε ορισμένα κράτη μέλη, στο άμεσο μέλλον. Κατά συνέπεια, οι διαδικασίες για την υιοθέτηση του παρόντος κανονισμού δεν θα ολοκληρωθούν πριν από την 1η Ιανουαρίου 2000.

Στόχος της παρούσας πρότασης είναι η παράταση του ισχύοντος προαιρετικού συστήματος σήμανσης μέχρι ένα έτος κατ' ανώτατο όριο έως ότου ισχύσουν οι υποχρεωτικοί κανόνες. Με τον τρόπο αυτό αποφεύγεται η ύπαρξη νομικού κενού το οποίο άλλως θα εδημιουργείτο και το οποίο θα προξενούσε σύγχυση στους προμηθευτές και τους καταναλωτές.

2. Ειδικές παρατηρήσεις

Η ΟΚΕ θεωρεί ότι η υποχρεωτική σήμανση του βοείου κρέατος αποτελεί ένα πολύ σημαντικό μέσο για τη διατήρηση και την ενίσχυση της εμπιστοσύνης του καταναλωτή όσον αφορά τον τομέα του βοείου κρέατος. Υπό την έννοια αυτή η ΟΚΕ εκφράζει τη λύπη της για την αναβολή. Πάντως, υποστηρίζει την πρόταση, για τους προαναφερθέντες πρακτικούς λόγους, αναβολής της εισαγωγής των υποχρεωτικών κανόνων σήμανσης του βοείου κρέατος και καλεί τους φορείς που λαμβάνουν τις αποφάσεις να υιοθετήσουν το ταχύτερο, το σχετικό σύστημα.

Βρυξέλλες, 9 Δεκεμβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI